google/wiki40b huggingface dataset:
Leirvika-skipet

Leirvika-skipet er et skipsfunn i Leirvika, Kristiansand i 1992. Minst to fartøyer ble oppdaget etter en ulovlig mudring av NCR Maritime Group på deres industriområde, Randesund. En privatperson som observerte vrakrestene etter disse var knust med grabb og lagt opp på land som del av fyllmasser, varslet myndighetene som hentet inn Norsk Sjøfartsmuseum.
Vrakdelene fra et middelalderfartøy som har blitt datert til perioden 1455-1620 ved C14-datering, ble tatt opp av fyllingen i Leirvika under meget vanskelige omstendigheter ettersom vrakrestene var knust og blandet med store mengder leire. Flere spanter ble berget fra fyllingen, som viser at det opprinnelige fartøyet har vært flatbunnet med kravell-konstruksjon i bunnen og med klinkbygde sider. Bevarte spant har lengder på opptil 2,5 m og er av store dimensjoner, midtskipet hadde en vinkling på ca. 45 grader fra bunnen oppover siden til relingen. Et meget interessant funn er bruk av dymlinger i bunnkonstruksjonen, tynne nagler som var satt i sidekantene av bordene (der bordene møttes kant mot kant), en teknikk kjent fra Holland på 1500-tallet.
Michael Teisen som ledet bergningsarbeidet fram til 1996 mener middelalderfartøyet eller fartøyet fra renessansen har klare likhetstrekk med et skipsfunn i Danmark, Sebbersund-vraket datert til 1600-tallet. Det var et ca. 15 m langt skipsvrak med kravellbygget bunn og med sider i klink.
Okpai gasskraftverk

Okpai gasskraftverk er et varmekraftverk i Nigerdeltaet i det sørøstre Nigeria. Det har en installert produksjonskapasitet på 385-480 MW, fordelt på én pluss én gassturbiner med kogenerasjon. Anlegget ble bygget ut fra 2001 med ferdigstillelse i 2005.
Brenselkilden er naturgass, og utstyret ble levert av Alstom, Saipem, m.fl. I august 2009 var produksjonseffekten på 281 MW, på grunn av gassmangel.
Waterford gasskraftverk

Waterford gasskraftverk  er et varmekraftverk i Washington County i staten New York, USA. Anlegget har en installert produksjonskapasitet på 850 MW fordelt på 4 turbiner, på hnhv 175 MW og 400 MW. Operatør er energiselskapet Columbus Southern Power Co. 
Kraftverket stod ferdig utbygd i 2003. Brenselkilden er naturgass.
Støkkjakt

Støkkjakt er en jaktform som foregår ved at jegeren beveger seg forsiktig i terrenget og støkker (skremmer opp) viltet. Det er spesielt vanlig med støkkjakt på ryper og skogsfugl. Jaktformen krever god kondisjon, hurtighet og gode skyteferdigheter, i tillegg til lokalkunnskaper om hvor viltet finnes. Støkkjakt kan drives alene eller sammen med andre. Når man er flere går man helst på rekke.
Studentsamskipnaden i Oslo

Studentsamskipnaden i Oslo (SiO) var én av to studentsamskipnader i Oslo og én av 25 i Norge, frem til den ble innlemmet i Studentsamskipnaden i Oslo og Akershus i januar 2011. SiO ble etablert i 1939 for studentene ved Universitetet i Oslo og var landets eldste og største studentsamskipnad. SiO dekket etterhvert velferdsbehovene til studenter ved Universitetet i Oslo, de vitenskapelige høgskolene Arkitektur- og designhøgskolen i Oslo, Norges idrettshøgskole, Norges musikkhøgskole, Kunsthøgskolen i Oslo og Norges veterinærhøgskole, foruten Det teologiske menighetsfakultet og Handelshøyskolen BI i Oslo, og den private høgskolen Akupunkturhøgskolen.

Studentstyring

SiO ble ledet av et hovedstyre, som blant annet fastsatte semesteravgiften og hvilke tilbud samskipnaden skulle tilby studentene. Hovedstyret var det øverste organet i SiO og flertallet i styret bestod av studentrepresentanter som ble valgt av Velferdstinget i Oslo, der alle studentdemokratiene ved de tilknyttede lærestedene var representert. I tillegg bestod styret av representanter fra utdanningsinstitusjonene og de ansatte i studentsamskipnaden.
Velferdstinget vedtok hvert år budsjettprioriteringer for SiO, som la føringer på hva SiOs hovedstyre vedtok i sitt endelige budsjett. Dessuten var det Velferdstinget som valgte studentrepresentanter i alle delstyrene i SiO, slik som styret for Studentkafèene, SiOs boligstyre, osv.

Tilbud

SiO tilbød en rekke tjenester for studentene som hadde betalt semesteravgiften, blant annet nesten 6000 studenthybler og leiligheter, studentbokhandel, treningsanlegg, kafeer og kaffebarer, helsetjeneste, rådgivningstjeneste, karrierveiledning,  barnehage og tilrettelegging for studentaktiviteter.

Administrerende direktører

1950-1979: Kristian Ottosen

1982-1983: Ingjald Ørbeck Sørheim
Inger Prebensen
1999-2010 Lisbeth Dyrberg
Markedskommunikasjon

Markedskommunikasjon omfatter budskap og relaterte media som brukes av tilbydere i et marked for å kommunisere med kunder og potensielle kunder. Markedskommunikasjon er en form for massekommunikasjon, men er begrenset til kommunikasjonsaktiviteter som iverksettes med et kommersielt mål, dvs. for å forberede, motivere til eller utløse en økonomisk transaksjon mellom tilbyder og kunde.  Det dreier seg altså om subjektive budskap utformet på avsenders premisser, ofte også med en emosjonell kontekst som har til hensikt å påvirke en kjøpsprosess i ønsket retning, og ikke om faktuelle eller objektive budskap som har til hensikt å opplyse, informere eller bygge kunnskap.
Markedskommunikasjon er et fagfelt innen markedsføring. Utøvere av markedskommunikasjon finnes innenfor virksomheter som driver med markedsføring, merkevarebygging, direkte markedsføring, reklame, grafisk design, pakningsutforming og -produksjon, informasjon og samfunnskontakt, promotering, sponsing, salg, SP og tele- og internettmarkedsføring.
Markedskommunikasjon har fokus på å utvikle og presentere konsistente og målgruppetilpassede budskap i alle mulige kanaler for å bygge merkevarer og legge grunnlag for, forberede og forenkle økonomiske transaksjoner, dvs kjøpsbeslutninger.
Innen markedskommunikasjon arbeider fagfolk innen en lang rekke profesjoner som spenner fra det å skape idéer, vurdere mediabruk, budsjettere til å måle og analysere effekter av gitte kommunikasjonstiltak.
Markedskommunikasjon dreier seg om vanligvis om produkter og tjenester mens virksomhetskommunikasjon er en deldisiplin som tar utgangspunkt i selve selskapet/konsernet/bedriften og posisjonering av dette i forhold til profesjonelle aktører som investorer og myndigheter. I nesten alle bedrifter er markedskommunikasjon en viktig del av ledelsens oppgaver som del av en drifts- og markedsstrategi for bedriften.
Ammerud Idrettsforening

Ammerud Idrettsforening (stiftet 1970) er et norsk idrettslag i Bydel Grorud i Groruddalen i Oslo. Klubben ble etablert som et fleridrettslag for områdene Ammerud, Rødtvet og Kalbakken. Klubbens hjemmebane er Apalløkka idrettshall.
I år 2000 ble idrettsforeningen omorganisert for å tilpasse seg kravene til den nystartede basketball-ligaen BLNO. Det ble dermed opprettet egne allianseavdelinger. For basketball ble laget hetende Oslo Kings og senere Ammerud Basket, mens håndballavdelingen fikk navnet Ammerud Håndball.
Skei skule

Skei skule er en 1 til 10-skole (barne- og ungdomsskole) på Skei i Jølster (i Sogn og Fjordane). Skolen har rundt 140 elever, både på barneskolen og på ungdomsskolen. Skei skule ligger ikke langt fra sentrum, like nedenfor Skei stadion.
Carl Barks Samlede Verk

Carl Barks Samlede Verk er en serie luksusbøker fra Egmonts nordeuropeiske avdelinger i Norge, Danmark, Sverige og Tyskland samt tilsvarende utgaver fra Disneys finske og spanske lisenshavere.
Serien samler alle Carl Barks' tegneserier og forsider skrevet og/eller tegnet for Disney, omkring 500 historier på omkring 6500 sider, foruten 1500 sider artikler om Barks' kunstnerkarriere, skrevet av Geoffrey Blum. Serien selges kun i abonnement og i begrenset antall.
Serien består av 30 bøker samlet i ti kassetter. I Norge fortsetter serien med Barks' annet arbeid enn Disney-tegneserier (vitsetegninger, ikke-Disney-tegneserier, tegnefilmskisser og malerier) samlet i 4 tilsvarende bøker sammen med to oversiktsbøker om Barks' arbeider.
Den spanske utgaven skiller seg fra de nordeuropeiske ved å være i mindre format, ved ikke å inneholde Blums artikler og ved at den selges enkeltvis uten begrensninger.

Utgaver

  Danmark: Carl Barks' Samlede Værker, 1800 nummererte eksemplarer
   Finland: Carl Barksin kootut, 3200 nummererte eksemplarer
   Norge: Carl Barks Samlede Verk, 2500 nummererte eksemplarer
   Sverige: Carl Barks Samlade Verk, 2000 nummererte eksemplarer
   Tyskland: Carl Barks Collection, 3333 nummererte eksemplarer
   Spania: Biblioteca Carl Barks
Boise Open

Albertsons Boise Open er en golfturnering på Korn Ferry-touren som ble arrangert for første gang i 1990 på Hillcrest Country Club i Boise i Idaho. Siden 2016 har turneringen vært en del av Korn Ferry Tour Finals; hvor de 75 beste på pengelisten i Korn Ferry-touren og spillerne på 126.-200.-plass i FedEx-cupen utgjør startfeltet.
Lyderhorn overgangsbolig

Lyderhorn overgangsbolig er en overgangsbolig i Bergen og er underlagt Kriminalomsorgens region vest. Overgangsboligen har ordinær kapasitet på 16 plasser. Det er imidlertid muligheter for parsoning, slik at tallet kan bli 18 beboere.
Innsatte kan overføres fra fengsel med høyt eller lavere sikkerhetsnivå til overgangsbolig når en del av straffen er gjennomført. Innsatte skal ikke overføres dersom formålet med straffen eller sikkerhetsmessige grunner taler mot det, eller det er grunn til å anta at innsatte vil unndra seg gjennomføringen.
Hjerteknuser (sang)

Rød tråd

Violeta, Violeta forteller historien om Violeta og foreldrene hennes Kenneth og Beatrice. Da Violeta var 7 år gammel tok faren henne med seg og rømte vekk fra moren. I sorgen, gråter Beatrice en bøtte med tårer for hvert år.
Sju bøtter senere er Beatrice fortsatt på leting etter sin bortkomne Violeta, og «Hjerteknuser» skildrer lengeselen og fortvilelsen til mor og datter. Violeta minnes episoder fra barndommen imens hun prøver å nå ut til sin mor gjennom tankene sine. I musikkvideoen spiller Ane Dahl Torp rollen som den vodkashottende og pumpeorgelspillende Beatrice.

Konkurranse

Før gruppa ga ut låta selv, ble det holdt en konkurranse i samarbeid med P3 Urørt. Oppgaven var å lage en coverversjon av låta, uten å ha hørt den. Førstepremien var å spille med Kaizers Orchestra på P3sessions, utgivelse av coverlåten gjennom Kaizerecords, samt fire billetter til Kaizers' konsert i Oslo Spektrum, 9. april 2011. Deltagerne fikk mulighet til å laste ned tekst og notearket til låta, og totalt ble 109 bidrag sendt inn. En jury bestående av Janove Ottesen og Geir Zahl fra Kaizers Orchestra, Mats Borch Bugge (musikksjef NRK P3) og Marie Komissar (musikkprodusent NRK P3) kåret den tidligere urørt-finalisten moi live på Popsalongen 27. oktober.
Konkurransen sørget for at Kaizers Orchestra fikk gratis markedsføring via NRK. Resultatet ble at Kaizers egen versjon av låten og de tre beste coverversjonene fikk tung radiorotasjon, antall fans på bandets nettside økte med 100 prosent i kampanjeperioden, bandets konsert i Oslo Spektrum ble utsolgt før den var annonsert andre steder enn på Facebook-siden, og på under to dager kom «Hjerteknuser» seg til andreplass på den norske listen på iTunes. Bandet har aldri hatt en bedre lansering på iTunes. Reklamebyrået Anorak og byrået Haaland, Eidsvåg & Strøm, som hadde ideen til konkurransen fikk bl.a bransjeprisen Sølvtaggen for beste interaktive kampanje, i desember.

Radiorekord

Låta ble en ny personlig radiorekord for bandet, den klatret til femteplass på de norske radiolistene. Det betyr at låten ble spilt av flere radiokanaler enn P3, noe som er en sjeldenhet for bandet. Den forrige rekordnoteringen var Maestro, som nådde trettendeplass da den kom ut. «Vi er ikke så godt vant med radio-drahjelp, men det er ikke meg imot at Kaizers endelig blir å høre over radionettet. Vi er jo vant med å måtte reise land og strand rundt for å få spilt sangene våre, så at vi nå får litt hjelp av radioen er bare hyggelig det. Og vi kommer jo til å reise land og strand rundt uansett de neste årene, så ingen fare med at vi overlater hele jobben til radioen!», sa Janove Ottesen på bandets offisielle nettside.
Politikkstudier

Politikkstudier (etter engelsk policy studies) oppstod i USA i 1960- og 1970-årene som en underdisiplin av statsvitenskap. Politikkstudier er relevante ikke bare for statsvitere, men brukes som et perspektiv og metode i mange andre fag. Politikkstudier kan bestå av både analyse av beslutningsprosessen (policymaking) og innholdet i politikken, kalt politikkanalyse (policy analysis). Politikkanalyse handler særlig om å studere egenskapene ved, årsakene til og effektene av ulike alternativer som kan implementeres i politikk, med vekt på hvilke alternativer som best vil oppnå de ønskede målene. Tradisjonelt fokuserer politikkstudier på offentlig politikk, men perspektivet kan også brukes på ikke-statlige organisasjoner eller bedrifter. Hovedfokuset i offentlig politikk har tradisjonelt vært på et bestemt lands politikk, men etterhvert har det blitt økt fokus på global politikk, bl.a. innen spørsmål som klimaendringer, terrorisme, spredning av masseødeleggelsesvåpen og økonomisk utvikling.
Jennestad-arkivet

Jennestad-arkivet var et arkiv som besto av over 100 000 brev som var samlet av handelsmann Ødbert Johansen og hans etterkommere på Jennestad i Sortland kommune i Nordland. Johansen, som kjøpte handelsstedet i 1896, hadde stor korrespondanse og tok vare på alle brevene han mottok. Ødbert Johansen døde i 1931, og sønnen Einar Aagaard overtok driften av handelsstedet. Etter at Aagaard i 1982 la ned driften, ble brevarkivet i 1985 solgt til frimerkehandler Frank Adriansen, som sorterte arkivet. Det ble så solgt videre til Telemark Hobby og deretter auksjonshuset Skanfil. Derfra er det blitt solgt brev fra arkivet til ulike samlere, i slik grad at det i dag (2015) ikke lenger er større deler igjen av det.
Brev fra dette arkivet har gitt tilgang til interessante opplysninger om bl.a. poststempler, og det har derfor hatt stor verdi for samlere og andre interesserte.
Østsia

Studenthuset Østsia er eid av Studentsamskipnaden i Agder og er lokalisert på Campus Kristiansand. Huset åpent dørene i 2003, og er studentenes eget hus i byen.  
Øsstia har et bredt tilbud gjennom semesteret. Østsia arrangerer konserter, stand up, live podcaster, fester, sosiale samlinger, TorsdagQuiz og mye mer. Ofte i samarbeid med linjeforeninger, studentorganisasjoner og studentakiviteter. I tillegg har Østsia shuffleboard og biljardbord, og Østsia viser blant annet Champions League samt andre sportsarrangementer.
Huset drives av et studentstyre og frivillige som er organisert i flere undergrupper med hver sine oppgaver og ansvarsområder.
Colóns frihandelssone

Colóns frihandelssone  er et stort havneanlegg i nærheten av Panamakanalen innløp på Atlanterhavsiden. Frihandelsonen ble bygget for  å re-eksportere et bredt utvalg av varer til Latin-Amerika og Karibia. Det er en frihavn.

Plassering og størrelse

Colóns frihandelssone  er den største frihavn i Amerika, og den nest største i verden. Den startet virksomheten i 1948 og opptar ca 2,4 km². Den er delt i to store områder: en ligger i Colón, atskilt fra byen  og den andre er relativt ny i havneområdet. Den er beregnet for lagring og er på  0.53 km² og 400 meter kai i Colóns kommersielle havn.

Opprinnelse

I 1917, tre år etter åpningen av Panama-Kanalen ble muligheten for en frihavn  i Colón drøftet. Det var imidlertid ikke før på slutten av Andre verdenskrig at ideen ble realisert. Under krigen var de fleste av lokalbefolkningen engasjert med å bygge forsvarsverker og andre fasiliteter i forbindelse med troppetransporten. Da troppetransporten opphørte ble de det vanskeligere tider for havnen og etter 1945 ble frihavnen bygget. Med sin geografiske plassering er havnen blitt en naturlig rute for sjøtransport over hele verden.

Fremgang

I dag ekspederer Colón-Frihavn over 250 000 forsendelser i året, og 1 751 selskaper holder til her. Det genereres eksport og re-eksport til en verdi på over 6,5 milliarder dollar i 2005, Dette omfatter import, lagring, montering, pakking, og re-eksport av produkter fra hele verden, som elektriske apparater, farmasøytiske produkter, brennevin, sigaretter, kontormøbler, andre møbler, klær, sko, smykker og leker. Den er regnet som et «utstillingsvindu» i Sentral-og Sør-Amerika, så vel som i den Karibiske regionen.
Colóns frihandelssone er en viktig leverandør av varer til andre frihandelsoner i Hong Kong (Kina), Taiwan, USA, Japan, Korea, Frankrike, Mexico, Italia, Sveits, Storbritannia, Malaysia, og Tyskland. Disse landene stod for nesten 87% av all import til Colón i 2004. Colombia er den største mottaker av varer, nesten 16% av importen. Andre viktige kunder er Venezuela, Panama (det innenlandske markedet), Guatemala, Ecuador, Costa Rica, den Dominikanske Republikk, USA Chile, Cuba, Honduras, Peru, Brasil, Nicaragua og El Salvador. Disse landene mottar ca 83% av all eksport fra Colón-Fri Sone. Som følge av dette har den fått den navnet «Den Første Fri Sone på den Vestlige Halvkule».
Havnen med sine moderne fasiliteter har direkte tilgang til Pan-American Highway, til flytransport, og tog, det går daglig containere fra Stillehavet til Atlanterhavet.
VBulletin

vBulletin er et forumsystem/diskusjonsforum basert på PHP, som bruker MySQL, vBulletin er laget av selskapet Jelsoft Enterprises. vBulletin er ikke gratis som mange andre forumsystemer. Systemet ble opprettet i 2000 av James Limm og John Percival.
The Proposal

Handling

Bokredaktøren Margaret Tate (Sandra Bullock) er den type sjef som ingen kolleger liker å menge seg med; hun er kravstor, frekk og ufølsom. Hennes lojale assistent Andrew Paxton (Ryan Reynolds) har forlatt det ørlille hjemstedet sitt og håper på en karriere innenfor systemet, men må inntil videre slave for Margaret. Men Margaret er kanadisk statsborger, og visumet hennes går ut om få måneder. For å få bli i landet må hun gifte seg med en amerikansk mann. Og tross alt hatet – etter litt press stiller Andrew naturligvis opp, siden han tror det vil hjelpe hans egen karriere. De forlover seg og drar avsted for at Margaret skal møte den noe dysfunksjonelle familien hans, og overbevise både dem og myndighetene om at kjærligheten er virkelig, noe den ikke er. Andrew kan således havne i fengsel om konspirasjonen oppdages. Det hele virker håpløst, men kan de utvikle forholdet til ekte kjærlighet?

Om filmen

The Proposal ble en kjempesuksess økonomisk. Filmen hadde et budsjett på bare 40 millioner dollar, men spilte inn hele 317 millioner dollar totalt på verdensbasis. Filmen ble imidlertid ikke særlig godt likt av anmelderne – den står med 43% på anmeldernettstedet Rotten Tomatoes, noe som vil si litt under middels. På det brukerbaserte Internet Movie Database har den et gjennomsnitt på 6,7, noe som blir ansett som brukbart.
51. forsyningsbrigade

51. forsyningsbrigade (russisk 51-я бригада материального обеспечения) er en forsyningsbrigade underlagt 6. kombinerte armé i det russiske forsvaret. Brigaden er forlagt til  St. Petersburg.
Serono

Salg til Merck KGaA

Serono ble i september 2006 solgt til Merck KGaA for ca. 10,6 mrd euro (Merck KGaA betalte 1,100 CHF per aksje). Det nye selskapet heter Merck Serono og hovedkvarteret vil fremdeles være i Genève.
Drabantby

Drabantby er et bysamfunn utenfor selve bykjernen. Den skiller seg gjerne fra forstedene ved at den bygges mer planmessig, i større målestokk, mer konsentrert, med gode kommunikasjoner (ofte tunnelbane) til sentrum.
I moderne byplanlegging anlegges ofte et bi-sentrum med tilliggende boligstrøk, oftest utenfor periferien av en større by. Drabantbyen skal ha god forbindelse med moderbyens sentrum og interne kommunikasjonsnett. Vanligvis pendler en stor del av arbeidstagerne til moderbyen. Drabantbyen skal likevel også by på lokale arbeidsmuligheter og ha vanlige butikker for dagligvarer med mer, serviceforetak, skoler, barnehager og andre fellesinstitusjoner, slike som kino og bibliotek. Drabantbyen kan ha legekontor, kirke og så videre. Fellesinstitusjonene kan være konsentrert rundt for eksempel en jernbanestasjoner eller en T-bane- eller bussholdeplass.
Navnet drabantby ble først brukt i dansk (ca. 1920, sammen med datterby og planetby), i norsk fra 1930-årene, idet soveby mest ble brukt i 1950-årene.

Norge

Lambertseter syd for Oslo sentrum er blitt kalt Norges første drabantby, men det var flere drabantbyer som ble bygget tidligere. Lambertseter ble regulert og tegnet for OBOS av Frode Rinnan og ferdig i 1953. På Etterstad startet byggingen allerede i 1946. Også Keyserløkka, der byggingen startet i 1948, kan regnes som en drabantby.
I 1960- og 70-årene kom så de store drabantbyene i Groruddalen, nordøst for sentrum. Men drabantbyer dannes også rundt mindre moderbyer. Gulset og Klyve i Skien er ganske store. De er bygd rundt 1970-tallet. Gulset er størst, med 18 948 innbyggere. I Trondheim ble drabantbyene Saupstad, Kolstad og Flatåsen oppført på slutten av 1960-årene og begynnelsen av 1970-årene.
Et annet eksempel er blokkbebyggelsen fra slutten av 1960-årene og tidlig 1970-årene da Vallefjellet og Gullskåret på Rolvsøy, utenfor Fredrikstad ble bygget.
Den tiende mann

Bakgrunnshistorien

Romanen Den tiende mann ble skrevet av Graham Greene i 1944 og var tenkt som et av de manusene som skulle bli filmatisert av MGM. Greene hadde skrevet kontrakt for filmselskapet samme år. Bakgrunn for avtalen var at Greene alltid hadde stått i gjeld til forleggerne sine, og at det var kun romanene Brighton Rock fra 1938 og Makten og æren fra 1940 som hadde gitt han en del økonomisk suksess. I frykt for dårligere tider, skrev han nettopp kontrakten med MGM for å sikre familien. Kontrakten var starten på slavearbeidet, som han selv betegner det. Romanen ble ikke brukt som filmmanus, men MGM kjøpte opp rettighetene til romanen. Da Graham Greene startet på Den tredje mann i 1948, som ble filmatisert i 1949, ble den Den tiende mann glemt helt til noen hadde lyst å kjøpe opp manuskriptet i 1983. Romanen kom da ut to år etter gjenoppdagelsen og ble endelig filmatisert i 1988 med Anthony Hopkins. Romanen er blitt betegnet som et av Greenes beste verk gjennom hele forfatterskapet.

Handling

Handlingen i Den tiende mann foregår i en fengselscelle i Frankrike under andre verdenskrig. Her deler 30 personer samme celle og en dag får de beskjed av en ung sersjant at hver tiende mann skal dø neste dag, og at de selv skal velge ut hvem de tre personene skal bli. De velger å trekke lodd. Blant de tre som trekker døden, er den rike advokaten Chavel. Han blir hysterisk og tilbyr alle sine penger til den som tar hans plass. En person tar i mot tilbudet, den unge Janvier som dermed sikrer moren og søsteren en trygg framtid etter krigen. Etter krigen vandrer Chavel fattig, men med livet i behold, rundt i Frankrike og vender tilbake til huset der Janviers familie nå bor. Handlingen utvikler seg videre i mange av de temaene Greene var opptatt av i mange av sine bøker: dobbeltgjenger, hat, skyld, ære, nåde, tro og kjærlighet.

I Norge

I Norge ble romanen utgitt første gang i 1985 på Cappelens forlag i Aase Gjerdrums oversettelse. Romanen kom ut samme år som den internasjonale lansering av romanen. Romanen ble også utgitt i 1986.

Tillegg

Romanen originalmanus inneholder også et par utkastsider til to filmmanus, med titlene Jim Braddon og krigsforbryteren og Ingen har skylden.
2. divisjon fotball for menn 1976

Opp- og nedrykk

Begge avdelingsvinnerne rykket direkte opp til 1. divisjon 1977. Nummer to i hver avdeling spilte kvalifisering mot vinneren av distrikt IX-XI om opprykk.
Fra avdeling A og B rykket de to nederste lagene ned, mens lagene på 8.-plass spilte kvalifisering for å unngå nedrykk. Ingen lag rykket ned fra distrikt IX-XI, da denne skulle utvides fra 8 til 10 lag fra neste sesong.
Direkte opprykk: Moss (avdeling A) og Vålerengen (avdeling B)
Opprykk via kvalifisering: Bodø/Glimt (distrikt IX-XI) rykket opp etter kvalifiseringskamper mot Odd (avdeling A) og Lyn (avdeling B)
Nedrykk: Stavanger og Varegg fra avdeling A, Brumunddal og Eidsvold Turn fra avdeling B
Kvalifisering for å unngå nedrykk: Nessegutten slo Aalesund og beholdt plassen